《寄潼川东路李漕使》
宋代·释居简

乡来江西游，见以旴水阴。博约剑津掾，亦复聆正音。

转眼贴天高，再见无路寻。把茅丹丘城，谢家兰玉森。

君家龙首兄，绛帐开沈沈。有时过萧寺，借榻清风林。

笑我泉石痼，示以膏肓针。欲弹广陵散，惜无中散琴。

欲上南阳疏，不如梁甫吟。琴以歌南风，吟以道古今。

一鸣才邕邕，忍见凤鸟瘖。朣朣垂景星，坤维长照临。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。